Document ID: 32006R1849

ΚΑΝΟΝΙΣΜΌΣ (ΕΚ) αριθ. 1849/2006 ΤΗΣ ΕΠΙΤΡΟΠΉΣ
της 14ης Δεκεμβρίου 2006
σχετικά με τροποποίηση του κανονισμού (ΕΚ) αριθ. 2032/2003 για τη δεύτερη φάση του δεκαετούς προγράμματος εργασίας που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2,
Εκτιμώντας τα ακόλουθα:
(1)
Για να βελτιωθεί η πρόσβαση στις πληροφορίες, πρέπει να συντάσσονται εκθέσεις αξιολόγησης με βάση τις εκθέσεις που υποβάλλονται από τις αρμόδιες αρχές των κρατών μελών και να διέπονται από τους ίδιους κανόνες, όσον αφορά την πρόσβαση στις πληροφορίες, όπως οι εκθέσεις των αρμοδίων αρχών. Οι εν λόγω εκθέσεις αξιολόγησης πρέπει να απορρέουν από την αρχική έκθεση της αρμόδιας αρχής, όπως έχει τροποποιηθεί λαμβανομένων υπόψη όλων των εγγράφων, παρατηρήσεων και στοιχείων που συνεκτιμήθηκαν κατά τη διαδικασία αξιολόγησης.
(2)
Για να ενισχυθεί η ασφάλεια δικαίου, πρέπει να προβλεφθεί η σταδιακή κατάργηση, μετά την 1η Σεπτεμβρίου 2006, των βιοκτόνων που περιέχουν κοινοποιημένες δραστικές ουσίες οι οποίες αποφασίστηκε να μην συμπεριληφθούν, για ορισμένους ή όλους τους αντίστοιχους κοινοποιημένους τύπους προϊόντων, στο παράρτημα I, IA ή IB της οδηγίας 98/8/ΕΚ, επειδή είτε αποσύρθηκαν από το πρόγραμμα αναθεώρησης είτε δεν κρίθηκαν αποδεκτά μετά την αξιολόγηση.
(3)
Σύμφωνα με το άρθρο 4β του κανονισμού (ΕΚ) αριθ. 2032/2003 της Επιτροπής (2), τα κράτη μέλη εξέτασαν φακέλους αιτήσεων παράτασης της περιόδου για τη διάθεση στην αγορά βιοκτόνων τα οποία περιέχουν συγκεκριμένες δραστικές ουσίες και έκαναν δεκτούς τους φακέλους που ήσαν πλήρεις. Ενδείκνυται, συνεπώς, να επιτραπεί η συνέχιση της διάθεσης στην αγορά, μετά την 1η Σεπτεμβρίου 2006, των ουσιών που καλύπτονται από τους φακέλους οι οποίοι έγιναν δεκτοί, μέχρις ότου οι ουσίες αυτές αξιολογηθούν στο πλαίσιο του δεκαετούς προγράμματος αναθεώρησης.
(4)
Για ορισμένους κοινοποιημένους συνδυασμούς υπαρχουσών δραστικών ουσιών και τύπων προϊόντων, οι συμμετέχοντες είτε απέσυραν τις κοινοποιήσεις τους είτε δεν εκπλήρωσαν τις υποχρεώσεις τους και δεν εκδηλώθηκε εμπρόθεσμα ενδιαφέρον για την ανάληψη του ρόλου του συμμετέχοντος από άλλον οικονομικό παράγοντα ή άλλο κράτος μέλος. Ως εκ τούτου, πρέπει να τροποποιηθούν αναλόγως τα παραρτήματα II, III και V του κανονισμού (ΕΚ) αριθ. 2032/2003.
(5)
Στην περίπτωση μίας από τις ουσίες που εμφαίνονται υπό τον αριθμό ΕΚ 404-690-8 στον κατάλογο του παραρτήματος II του κανονισμού (ΕΚ) αριθ. 2032/2003, έχουν παραλειφθεί δύο τύποι προϊόντων, αν και κοινοποιήθηκαν εντός των προθεσμιών που ορίζονται στον κανονισμό (ΕΚ) αριθ. 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα (3), και στον κανονισμό (ΕΚ) αριθ. 1687/2002 της Επιτροπής, της 25ης Σεπτεμβρίου 2002, για την πρόσθετη περίοδο κοινοποίησης ορισμένων δραστικών ουσιών που διατίθενται ήδη στην αγορά προς χρήση σε βιοκτόνα προϊόντα, όπως καθορίζεται στο άρθρο 4 παράγραφος 1 του κανονισμού (ΕΚ) αριθ. 1896/2000 (4). Πρέπει επομένως να τροποποιηθεί αναλόγως το παράρτημα II του κανονισμού (ΕΚ) αριθ. 2032/2003.
(6)
Τα ονόματα ορισμένων ουσιών που καλύπτονται από τις καταχωρίσεις BKC και DDAC στον κατάλογο του παραρτήματος II του κανονισμού (ΕΚ) αριθ. 2032/2003, εμφαίνονται και στο παράρτημα III του ίδιου κανονισμού. Πρέπει επομένως να διαγραφούν οι αντίστοιχες καταχωρίσεις από το παράρτημα III του κανονισμού (ΕΚ) αριθ. 2032/2003.
(7)
Συνεπώς, ο κανονισμός (ΕΚ) αριθ. 2032/2003 πρέπει να τροποποιηθεί αναλόγως.
(8)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2032/2003 τροποποιείται ως εξής:
1)
Στο άρθρο 4 παράγραφος 2, προστίθεται το ακόλουθο εδάφιο:
«Μετά την 1η Σεπτεμβρίου 2006, τα κράτη μέλη εξασφαλίζουν ότι τα βιοκτόνα που περιέχουν δραστικές ουσίες οι οποίες κοινοποιήθηκαν προς αξιολόγηση στο πλαίσιο του προγράμματος αναθεώρησης και ελήφθη η απόφαση να μη συμπεριληφθούν οι εν λόγω δραστικές ουσίες στο παράρτημα I, IA ή IB της οδηγίας 98/8/ΕΚ, για ορισμένους ή όλους τους αντίστοιχους κοινοποιημένους τύπους προϊόντων, δεν διατίθενται πλέον στην αγορά στην επικράτειά τους για τους συγκεκριμένους τύπους προϊόντων, με ισχύ μετά δώδεκα μήνες από την ημερομηνία έναρξης της ισχύος της απόφασης περί μη συμπερίληψης, εκτός αντίθετων διατάξεων της απόφασης αυτής.».
2)
Στο άρθρο 11, προστίθεται η ακόλουθη παράγραφος 4:
«4. Με βάση τα έγγραφα και τα στοιχεία που αναφέρονται στο άρθρο 27 παράγραφος 2 της οδηγίας 98/8/ΕΚ, το κράτος μέλος εισηγητής συντάσσει επικαιροποιημένη έκθεση της αρμόδιας αρχής, το έγγραφο Ι της οποίας θα αναφέρεται εφεξής ως έκθεση αξιολόγησης. Η εν λόγω έκθεση αξιολόγησης εξετάζεται στο πλαίσιο της μόνιμης επιτροπής για τα βιοκτόνα προϊόντα.».
3)
Το άρθρο 12 αντικαθίσταται από το ακόλουθο κείμενο:
«Άρθρο 12
Εφόσον ένα κράτος μέλος εισηγητής έχει υποβάλει την έκθεση της αρμόδιας αρχής σύμφωνα με το άρθρο 10 παράγραφος 5 του παρόντος κανονισμού ή μια έκθεση αξιολόγησης έχει οριστικοποιηθεί ή επικαιροποιηθεί στο πλαίσιο της μόνιμης επιτροπής για τα βιοκτόνα προϊόντα, η Επιτροπή δημοσιοποιεί την έκθεση και τις τυχόν επικαιροποιήσεις της με ηλεκτρονικά μέσα, πλην των πληροφοριών που έχουν χαρακτηριστεί ως εμπιστευτικές σύμφωνα με το άρθρο 19 της οδηγίας 98/8/ΕΚ.».
4)
Το παράρτημα II τροποποιείται σύμφωνα με το παράρτημα I του παρόντος κανονισμού.
5)
Το παράρτημα III τροποποιείται σύμφωνα με το παράρτημα ΙΙ του παρόντος κανονισμού.
6)
Το παράρτημα V τροποποιείται σύμφωνα με το παράρτημα III του παρόντος κανονισμού.
7)
Το παράρτημα VII τροποποιείται σύμφωνα με το παράρτημα IV του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Δεκεμβρίου 2006.

Labels: 1
20
0
3
12